b'\n_START_ARTICLE_\n2018 m. Rusijos prezidento rinkimai\n_START_PARAGRAPH_\n2018\xc2\xa0m. Rusijos prezidento rinkimai vyko 2018\xc2\xa0m. kovo 18 d. Tai buvo septintieji Rusijos prezidento rinkimai. Juose nugal\xc4\x97jo Vladimiras Putinas, \xc5\xa1alies vadovu tap\xc4\x99s ketvirt\xc4\x85 kart\xc4\x85._NEWLINE_V. Putinas gavo 76,69\xc2\xa0% rink\xc4\x97j\xc5\xb3 bals\xc5\xb3 ir pagerino 2004 m. pasiekt\xc4\x85 rezultat\xc4\x85._NEWLINE_Antr\xc4\x85j\xc4\x85 viet\xc4\x85 rinkimuose su 11,77\xc2\xa0% bals\xc5\xb3 gavo Pavelas Grudininas, tre\xc4\x8dias su 5,65\xc2\xa0% bals\xc5\xb3 Vladimiras \xc5\xbdirinovskis._NEWLINE_Rinkimuose nebuvo leista dalyvauti opozicijos atstovui Aleks\xc4\x97jui Navalnui d\xc4\x97l anks\xc4\x8diau gaut\xc5\xb3 baud\xc5\xbeiam\xc5\xb3j\xc5\xb3 bausmi\xc5\xb3 u\xc5\xbe korupcij\xc4\x85. A. Navalno atstovai, palaikytojai ir tarptautiniai ekspertai teigia, kad \xc5\xa1ie kaltinimai buvo politi\xc5\xa1kai motyvuoti._NEWLINE_Rinkimuose pasteb\xc4\x97ta daug \xc4\xafvairi\xc5\xb3 pa\xc5\xbeeidim\xc5\xb3 \xe2\x80\x93 buvo nufilmuota daug atvej\xc5\xb3, kai rink\xc4\x97jai ar rinkim\xc5\xb3 komisij\xc5\xb3 nariai \xc4\xaf balsad\xc4\x97\xc5\xbees meta po kelis ar daugiau balsavimo biuleteni\xc5\xb3, taip pat pasitaik\xc4\x97 daug atvej\xc5\xb3, kai oficialiems steb\xc4\x97tojams nebuvo suteiktos galimyb\xc4\x97s steb\xc4\x97ti rinkim\xc5\xb3 eig\xc4\x85, jie buvo i\xc5\xa1varomi i\xc5\xa1 rinkim\xc5\xb3 apylinki\xc5\xb3.\n_START_SECTION_\nReakcijos\n_START_PARAGRAPH_\n\xe2\x80\x9eThe Washington Post\xe2\x80\x9c po rinkim\xc5\xb3 skelb\xc4\x97, kad rinkimuose \xe2\x80\x9ebuvo daug prane\xc5\xa1im\xc5\xb3 apie biuleteni\xc5\xb3 klastojim\xc4\x85 ir vertim\xc4\x85 balsuoti\xe2\x80\x9c._NEWLINE_Opozicijos aktyvistas Garis Kasparovas teig\xc4\x97, kad \xe2\x80\x9etai n\xc4\x97ra rinkimai, o \xc5\xa1arada. Vienintelis balsas, kuris yra jiems svarbus, tai balsas u\xc5\xbe Putin\xc4\x85\xe2\x80\x9c._NEWLINE_Rusijoje laikinai gyvenantis buv\xc4\x99s FTB darbuotojas Edvardas Snoudenas rinkimuose matytus pa\xc5\xbeeidimus vadino \xc5\xa1alies gyventoj\xc5\xb3 apgavyste ir j\xc5\xb3 ateities vagyste._NEWLINE_Su pergale \xc5\xa1ituose rinkimuose Vladimir\xc4\x85 Putin\xc4\x85 pasveikino daugelio pasaulio \xc5\xa1ali\xc5\xb3 lyderiai, tarp j\xc5\xb3: Indijos ministras pirmininkas Narendra Modi, Kinijos prezidentas Xi Jinping, JAV prezidentas Donald Trump, Vokietijos kancler\xc4\x97 Angela Merkel, Pranc\xc5\xabzijos prezidentas Emmanuel Macron, Japonijos ministras pirmininkas Shinzo Abe, Turkijos prezidentas Recep Tayyip Erdogan.'